Diari Oficial de la Generalitat Valenciana


Sumari del DOGV 6223, del 10-03-2010 (2010/2636)

RESOLUCIÓ de 25 de febrer de 2010, de la Conselleria d'Agricultura, Pesca i Alimentació, per la qual s'establixen i es convoquen ajudes per a pal·liar els danys produïts per les pluges persistents del mes de setembre en el cultiu del caqui.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6223

Data del DOGV
:   10-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2636


Data del document
:   25-02-2010

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 25 de febrer de 2010, de la Conselleria d'Agricultura, Pesca i Alimentació, per la qual s'establixen i es convoquen ajudes per a pal·liar els danys produïts per les pluges persistents del mes de setembre en el cultiu del caqui. [2010/2636]  
Durant els últims dies del passat mes de setembre de 2009, la Comunitat Valenciana s'ha vist afectada per un episodi de pluges persistents que han arribat als 300 mm en molts municipis del sud de la província de València i el nord de la província d'Alacant. D'altra banda, les temperatures han experimentat fortes oscil·lacions tèrmiques, amb episodis d'altes temperatures durant la primera quinzena del mes, seguides d'un brusc descens i una recuperació posterior per damunt de les temperatures habituals en esta època de l'any.  
La combinació d'estes circumstàncies ha propiciat, en nombroses explotacions dedicades al cultiu del caqui, l'aparició de símptomes d'asfíxia radicular, i ha provocat una prematura i alarmant defoliació dels arbres que ha anat acompanyada de la caiguda posterior dels fruits i la seua depreciació consegüent.  
Atés que esta alteració en el sistema vegetatiu d'esta espècie fruitera comprometrà la producció de campanyes futures, i com que en l'actual sistema d'assegurances agràries combinades no es preveu la cobertura dels danys descrits, la Conselleria d'Agricultura, Pesca i Alimentació ha decidit establir mesures de caràcter excepcional consistents en ajudes econòmiques tendents a facilitar la recuperació de la capacitat productiva de les explotacions afectades. Es considera, per això, atenent raons d'interés públic, econòmic i social, l'establiment d'esta línia d'ajuda en règim de concurrència competitiva.  
De conformitat amb l'article 7 del Decret 147/07, de 7 de setembre, del Consell, este règim d'ajudes complix les disposicions de l'article 11 del Reglament 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles (DOCE L 358, de 16 de desembre de 2006).  
En virtut del que s'establix en el Pla Confiança del Consell, aprovat per mitjà del Decret Llei 1/2009, de 20 de febrer, del Consell, es doten els fons suficients per a poder dur a terme esta actuació.  
En virtut de tot això, fent ús de les atribucions que tinc conferides per mitjà de l'article 28 de la Llei 5/1983, de 30 de desembre, del Consell, en la redacció feta en la Llei 12/2007, resolc:  
Apartat primer. Objecte  
Esta resolució té com a objecte convocar ajudes destinades als titulars d'explotacions agràries dedicades al cultiu del caqui, ubicades als municipis que s'assenyalen en l'annex I, que s'han vist greument afectades per les incidències meteorològiques produïdes per les pluges persistents acompanyades de bruscos canvis de temperatura.  
Apartat segon. Finalitat  
Estes ajudes tenen com a finalitat contribuir a la recuperació del potencial productiu de les explotacions agrícoles afectades, per mitjà de la realització de pràctiques culturals tendents a minimitzar els efectes perniciosos d'una defoliació extraprimerenca de l'arbratge, a través de la realització de pràctiques culturals tendents a facilitar la recuperació de l'arbratge.  
Apartat tercer. Beneficiaris  
1. No poden obtindre la condició de beneficiari de les subvencions convocades per mitjà d'esta resolució les persones o entitats en què concórrega alguna de les circumstàncies contingudes en l'article 13.2 de la Llei 38/2003.  
2. Els titulars de les explotacions agràries afectades han de ser persones físiques i jurídiques, considerades petites i mitjanes empreses, segons la definició de l'annex I del Reglament 800/2008, de la Comissió, de 6 d'agost de 2008.  
3. Han de ser titulars d'explotacions amb cultius de caqui afectades per les adversitats climàtiques i que es troben dins de les zones delimitades en l'annex I d'esta resolució.  
4. Poden obtindre la condició de beneficiaris les agrupacions de persones físiques o jurídiques, públiques o privades sense personalitat. En tots estos casos cal fer constar expressament, tant en la sol·licitud com en la resolució de concessió, els compromisos assumits per cada membre, així com l'import de subvenció a aplicar per cada un, que tindran igualment la condició de beneficiaris. Així mateix, s'ha d'acreditar el nomenament d'un representant de l'agrupació, amb prou poders per a complir les obligacions que com a beneficiari corresponguen a l'agrupació.  
5. Queden fora d'estes ajudes les empreses de transformació i comercialització de productes agrícoles, atés que per a estes empreses el risc del clima advers s'ha de considerar un risc comercial normal.  
Apartat quart. Requisits per a sol·licitar la subvenció  
1. Es cobriran els danys patits considerats d'especial gravetat quan s'aprecie que en les parcel·les dedicades al cultiu del caqui s'ha produït una forta defoliació i caiguda de fruits anticipada.  
2. Els danys patits en l'explotació han de ser superiors al 30% del potencial de producció, tal com s'exigix en les directrius comunitàries sobre ajudes al sector agrari i forestal 2007/2013, en el punt D.I.8.6 (DOUE C319, de 27 de desembre de 2006) i el Reglament 1857/2006 de la Comissió, de 15 de desembre de 2006, en l'article 11 (DOUE L358, de 15 de desembre de 2006).  
3. Ha de realitzar o s'ha de comprometre a realitzar en la seua explotació les pràctiques tendents a minimitzar els efectes perniciosos d'una defoliació extraprimerenca de l'arbratge mencionades en l'apartat 2 d'esta resolució.  
Apartat cinqué. Quanties i límits de l'ajuda  
Les quanties i els límits d'estes ajudes s'efectuaran d'acord amb el següent mòdul de càlcul i unitats previstes:  
- 700 euros/ha per a les explotacions que tinguen subscrita una pòlissa d'assegurança agrària combinada per al cultiu del caqui corresponent al Pla 2008. El límit màxim de l'ajuda s'establix en 15.000 euros per explotació.  
- Per a les explotacions que no tinguen subscrita una pòlissa corresponent al Pla 2008, l'ajuda a concedir serà del 70 per cent de la quantia anteriorment assenyalada. En eixe cas, el límit màxim d'ajuda per explotació és de 10.500 euros.   
En cap cas l'ajuda superarà la pèrdua real patida per l'agricultor.  
Apartat sisé. Compatibilitat  
Estes ajudes són compatibles amb la percepció d'indemnització per part de l'actual sistema d'assegurances agràries, ja que les dos tendixen a cobrir diferents tipus d'incidència.   
El valor de les ajudes previstes en esta resolució no podrà superar en cap cas la diferència entre el valor del dany produït i l'import d'altres ajudes o indemnitzacions declarades compatibles o complementàries que, pels mateixos conceptes, puguen concedir altres administracions públiques, o que corresponguen en virtut de l'existència de pòlisses d'assegurament.  
Els límits de les ajudes previstes en esta resolució no han de superar un 80%, o un 90% en les zones desfavorides o en les zones indicades en l'article 36, lletra a), incisos i) ajudes destinades a indemnitzar els agricultors per les dificultats naturals en zones de muntanya, ii) ajudes destinades a indemnitzar els agricultors per les dificultats naturals zones diferents de les de muntanya i iii) del Reglament (CE) núm. 1698/2005.  
Esta ajuda és compatible amb el mercat comú, d'acord amb l'article 87, article 3 c) del Tractat Constitutiu de la Comunitat Europea, i està exempta de l'obligació de notificació de l'article 88 de l'article 3, del Tractat, en virtut del que s'establix en l'article 11 del Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles (DOCE L 358, de 16 de desembre de 2006).  
Apartat seté. Sol·licituds i termini de presentació  
1. Les sol·licituds d'ajuda es presentaran per mitjà d'impresos que seran facilitats per la Conselleria d'Agricultura, Pesca i Alimentació a les oficines comarcals de la mateixa conselleria o en qualsevol dels llocs que determina l'article 38 de la Llei 30/1992, en el termini de deu dies comptadors a partir de la data de publicació d'esta resolució en el Diari Oficial de la Comunitat Valenciana.  
2. Es presentarà una única sol·licitud d'ajuda per explotació i beneficiari.  
3. Les sol·licituds han d'anar acompanyades de la documentació següent:  
a) Per a persones físiques, fotocòpia confrontada del DNI/NIF del/s titular/s.  
b) En el cas de comunitats de béns i altres agrupacions sense personalitat jurídica, fotocòpia confrontada del CIF, fotocòpia confrontada del DNI/NIF del representant i document que acredite la representació.  
c) Per a persones jurídiques, fotocòpia confrontada del CIF, escriptura de constitució de l'entitat, document que acredite la representació i DNI del representant.  
d) Imprés de manteniment de tercers degudament emplenat, sempre que no estiga donat d'alta en el fitxer de proveïdors de la Generalitat.  
e) Declaració responsable que els danys patits superen el 30% d'acord amb els termes establits en el punt I.W.8.6 de les directrius comunitàries sobre ajudes estatals al sector agrari (DOUE C319, de 27 de desembre de 2006).   
f) Declaració responsable de no trobar-se sotmés a les prohibicions per a obtindre la condició de beneficiari, establides en l'article 13 de la Llei 38/2003, General de Subvencions, segons el model que figura com a annex II.  
g) Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 39 i 64 de la Llei 38/2003, de 17 de novembre, General de Subvencions.  
h) Presentació de pòlissa o pòlisses del Pla 2008 per al cultiu del caqui. No obstant això, per a les explotacions que no presenten pòlissa o pòlisses d'assegurament corresponents al Pla 2008, presentaran amb la sol·licitud fotocòpia de la pòlissa d'assegurança agrària combinada corresponent al Pla 2009, la cobertura de la qual preveja com a mínim els riscos de pedra i danys excepcionals davant del risc de pluja persistents per al cultiu del caqui.  
i) En el cas d'agrupacions amb personalitat jurídica pròpia, comunitats de béns i altres agrupacions sense personalitat jurídica, hauran d'aportar certificats de trobar-se al corrent de les obligacions fiscals (Agència Tributària i Generalitat Valenciana) i davant de la Seguretat Social.  
j) Presentació de declaració responsable de realització de les actuacions tendents a recuperar la capacitat productiva.  
k) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'obligació, tal com s'establix en el Decret 279/2004, de 17 de desembre, del Consell, pel qual es regulen els procediments de contractació administrativa i de concessió de subvencions per al foment de l'ocupació de les persones amb discapacitat i, si és el cas, documentació que acredite que posseïsquen un major percentatge de treballadors discapacitats en les seues plantilles respectives, que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
4. La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant de la Seguretat Social, com també l'autorització per a sol·licitar, si és el cas, davant de l'Agrupación Española de Entidades Aseguradoras de los Seguros Agrarios Combinados SA (Agroseguro) informació sobre les valoracions d'indemnitzacions que esta haja practicat.  
Apartat huité. Òrgans competents  
1. La instrucció del procediment correspondrà a l'Àrea de Garantia Agrària que, vist l'informe realitzat pel Servici de Protecció de Rendes Agràries, avaluarà les sol·licituds i elevarà la proposta de resolució a la Direcció General de Producció Agrària.   
2. Es delega per mitjà d'esta resolució l'exercici de la competència per a resoldre sobre la concessió, l'anul·lació, el pagament o el reintegrament d'estes ajudes a la directora general de Producció Agrària.  
3. El termini màxim per a resoldre i notificar la concessió d'ajudes serà el previst en l'article 42.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, comptador des de l'endemà de la publicació d'esta resolució en el Diari Oficial de la Comunitat Valenciana, i les sol·licituds no resoltes i notificades en este termini s'entendran desestimades, en els termes que es preveuen en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.  
4. La notificació d'esta resolució es realitzarà per mitjà de publicació en el Diari Oficial de la Comunitat Valenciana.  
5. Contra esta resolució, que posa fi a la via administrativa, es pot interposar, amb caràcter potestatiu, un recurs de reposició davant de la consellera d'Agricultura, Pesca i Alimentació, en el termini d'un mes a partir de la data de publicació en el Diari Oficial de la Comunitat Valenciana, o interposar directament un recurs contenciós administratiu davant de la Sala Contenciosa Administrativa de València en el termini de dos mesos.  
Apartat nové. Controls  
La Conselleria d'Agricultura, Pesca i Alimentació realitzarà els controls administratius i les inspeccions tècniques que considere oportuns a fi de comprovar la veracitat de les dades consignades en la documentació presentada, com també el compliment dels requisits per a la percepció de l'ajuda. El beneficiari està obligat a col·laborar en la inspecció, proporcionar les dades requerides i facilitar, si és el cas, l'accés a l'explotació. Estes inspeccions tècniques es realitzaran per a comprovar la realització efectiva de les actuacions tendents a la recuperació del potencial productiu.   
Apartat deu. Incompliment  
La falsedat de la declaració responsable donarà lloc a la devolució de l'ajuda concedida, independentment de les sancions que, si és el cas, resulten exigibles.  
L'incompliment pel beneficiari de qualsevol de les condicions establides en esta resolució donarà lloc a la pèrdua de la concessió d'ajuda i a la devolució, si és el cas, de les quantitats indegudament percebudes, sense perjudici d'altres responsabilitats que pertoquen.  
Apartat onze. Justificació  
La justificació d'haver realitzat les actuacions tendents a la recuperació de la capacitat productiva de les explotacions dedicades al cultiu del caqui afectades per esta incidència es realitzarà per mitjà de la presentació de declaració responsable d'haver realitzat les actuacions.  
Apartat dotze. Finançament  
1. L'import total màxim de les ajudes previstes en esta resolució puja a 1.000.000 euros. S'abonarà a càrrec de l'aplicació pressupostària 72.05.63.3712.148.33.3, línia T 1698, «Protecció de la renda dels agricultors», capítol IV, en l'exercici 2010.  
2. Si la quantia resultant de les ajudes sol·licitades supera el crèdit total existent, es procedirà a un prorrateig dels imports a percebre pels beneficiaris.   
Apartat tretze. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Apartat catorze. Desplegament i aplicació  
Es faculta la directora general de Producció Agrària per a dictar els actes, les resolucions i les instruccions que siguen necessaris per a l'aplicació d'esta resolució.   
Apartat quinze. Règim jurídic  
Esta convocatòria queda sotmesa, en tot allò que siga procedent, a la Llei 38/2003, de 17 de novembre, General de Subvencions, al Reial Decret 887/2006, de 21 de juliol, pel qual s'aprova el seu reglament, i a la nostra normativa autonòmica establida en els articles 45 i següents del text refós de la Llei d'Hisenda Pública de la Generalitat Valenciana.  
Apartat setze. Règim de recursos  
La present resolució posa fi a la via administrativa i contra esta és procedent el recurs de reposició davant del mateix òrgan que l'ha dictat, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en l'article 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
València, 25 de febrer de 2010.- La consellera d'Agricultura, Pesca i Alimentació: Maritina Hernández Miñana.  
Annex I  
Relació de municipis afectats per esta incidència  
Alberic, Alcàntera de Xúquer, Alfarp, Algemesí, Alginet, Almussafes, Alzira, Beneixida, Benifaió, Benimodo, Benimuslem, Carcaixent, Carlet, Catadau, Cotes, Gavarda, Guadassuar, l'Alcúdia, Llombai, Masalavés, Montroy, la Pobla Llarga, Polinyà de Xúquer, Real, Sollana, Tous i Villanueva de Castellón.  
Annex II  
Declaració responsable de les actuacions realitzades per a recuperar la capacitat productiva  
(Resolució de 25 de febrer de 2010, de la Conselleria d'Agricultura, Pesca i Alimentació)  
El/La Sr./Sra. .-?????????????????????????????, amb NIF/CIF ??????, com a titular de l'expedient número 2009/MCV/?/??, acollit a les ajudes que s'establixen mitjançant la Resolució de 25 de febrer de 2010, de la Conselleria d'Agricultura, Pesca i Alimentació, per la qual s'establixen i es convoquen ajudes per a pal·liar els danys produïts per les pluges persistents del mes de setembre en el cultiu del caqui.  
Presente declaració responsable d'haver realitzat les actuacions tendents a recuperar la capacitat productiva de la meua explotació.  
Tot això, d'acord amb allò que s'establix en el subapartat j del punt 3 de l'apartat seté de la Resolució de 25 de febrer de 2010, de la Conselleria d'Agricultura, Pesca i Alimentació, per la qual s'establixen i es convoquen ajudes per a pal·liar els danys produïts per les pluges persistents del mes de setembre en el cultiu del caqui.  
?????., - d????- de 2010